Drengurinn sem leitað er í Sölvadal í Eyjafirði , eftir að hann féll í Núpá í gærkvöldi , mun hafa verið gestkomandi hjá bónda á bæ í dalnum og farið með honum til að aðstoða við að koma rafmagni á . Hans er enn saknað . Samkvæmt heimildum Stundarinnar er drengurinn sextán ára gamall . Munu drengurinn og bóndinn hafa staðið uppi á stífluvegg , þar sem þeir voru að vinna við að hreinsa krapa frá inntaki inn í stífluna , þegar að krapabylgja kom niður ánna og hreif drenginn með sér . Bóndinn náði að forða sér undan . Erfiðar aðstæður eru til leitar , þar eð Núpáin fellur í kröppu gili í um það bil tvo til þrjá kílómetra neðan við stífluna . Heimamenn í sveitinni eru mjög slegnir vegna slyssins . Hentu öllu frá sér Hjalti Þórsson vinnur við snjóruðning og var hann fenginn til að ryðja veginn inn Eyjafjörð og inn Sölvadalinn . Hann segir að ekki hafi verið erfitt að ryðja leiðina svo að vel væri en aðstæður til leitar við ánna sé erfiðar . „ Hún rennur þarna í þrengslum í tvo til þrjá kílómetra neðan við stífluna , sem er illmögulegt að komast um gangandi . Svo eru þarna krapabakkar í hliðunum eftir krapaflóðið sem tók manninn þannig að það er eiginlega varla nokkurs staðar pláss fyrir mannskap til að ganga nema í ánni . Það er mjög erfitt að athafna sig og komast að þessu . Landið meðfram gilinu er mikið sundurskorið af lækjum og það hallar mikið að því þannig að það er erfitt yfirferðar . Það er líka svell undir snjó þarna og skreipt . “ „ Við hentum öllu frá okkur “ Hlynur Þórsson á Akri er félagi í björgunarsveitinni Dalbjörgu og var við leit í nótt . „ Ég var niðri á Akureyri í gærkvöldi og við vorum þar komnir með rafstöðvar á bíl og vorum á leið inn í Svarfaðardal til að koma fjósum í gang þar í rafmagnsleysinu . Við hentum öllu frá okkur þegar útkallið kom og fórum inn eftir inn í dal til leitar . “ Öllum tiltækum mannskap sem var í nágrenninu var þegar beint inn í Sölvadal til leitar . Hlynur var við leit til klukkan þrjú í nótt en aðrir héldu áfram við leit . Éljagangur var á en gola hæg og ekki mikill snjór . „ Þetta er klettagil og bara sum staðar sem hægt er að ganga meðfram ánni . Að vestanverðu eru hengjur svo það var hrunhætta og það þarf að fara mjög varlega á köflum . “ Félagar í björgunarsveitinni Dalbjörgu eru vel kunnugir á svæðinu og auðveldar það skipulag aðgerða talsvert en leitarsvæðið er þó talsvert og leitótt í því . Aðeins einn bær er í byggð í Sölvadal . Hann , sem og aðrir bæir í dalnum , hafa aldrei verið tengdir við rafveitu Landsnets en heimarafstöðvar voru settar upp í dalnum . Þekkt er að í vondum veðrum hafa inntaksrör þeirra oft stíflast af krapa og erfitt er og hættulegt að hreinsa frá þeim . Þá er þekkt að í Núpánni myndast snjóstíflur í mikilli úrkomu , sem bresta svo og berast niður ánna . Heimamenn sem Stundin hefur rætt við í morgun eru mjög slegnir yfir slysinu . Mjög margir þeirra eru á vettvangi við leit eða hafa verið það . Kafarar fluttir norður Á fimmta tug manns voru við leit í nótt á svæðinu og kom tíu manna hópur , sérstaklega sérhæfður í straumvatnsbjörgun , að sunnan undir morgun . Kafarar frá slökkviliðinu á Höfuðborgarsvæðinu og kafarar úr sérsveit Ríkislögreglustjóra voru þá fluttir norður í gærkvöldi með þyrlu Landhelgisgæslunnar . Alls voru fjórir kafarar , lögreglumaður og tíu sérhæfðir björgunarsveitarmenn fluttir norður í Sölvadal með þyrlu Landhelgisgæslunnar í nótt . Þyrlan lenti við Saurbæjarkirkju laust eftir klukkan eitt í nótt þar sem kafararnir fóru frá borði , en þyrlan var á svæðinu til 4:30 þegar skyggni tók að versna . Önnur þyrla Landhelgisgæslunnar flutti tíu björgunarsveitamenn til viðbótar norður og lenti á Akureyrarflugvelli á fimmta tímanum . Meiri mannskapur mun vera á leiðinni norður til leitar . Allar athugasemdir eru ábyrgð á þeirra sem þær skrifa . Fréttir Ég er bara ruglaður af því ég trúi á ævintýrið Viðtal Ritstjórn Um forréttindablindu og opnunartíma leikskóla Svona leit Flateyri út úr lofti eftir snjóflóðin Fréttir Stuðningur berst björgunarsveitinni á Flateyri alls staðar að af landinu Fréttir Ný tækifæri fyrir íslenska listamenn við virta stofnun í Berlín Löngum dvölum á bráðamóttöku hefur fjölgað hratt Fréttir Hröktust að heiman yfir jólin vegna bensínstybbu Fréttir Heimssýn boðar í hópferð til að „ samfagna Brexit “